S/S Štandart

S/S Štandart () oli Venäjän keisari, Suomen suuriruhtinas Nikolai II:n jahti, joka oli valmistumishetkellä maailman suurin yksityinen huvijahti.

pienoiskuva|Keisarillinen huvijahti Krimillä. 

 Valmistus 
pienoiskuva|Keisarin työhuone. 
pienoiskuva|Huvijahdin pääruokasali. 
Jahti tilattiin Burmeister & Wainin telakalta Kööpenhaminasta, missä se valmistettiin 1893–1896. Se nimettiin Pietari Suuren samannimisen vuonna 1703 valmistuneen fregatin mukaan.Gardiner 1987 s. 344 

Walesin prinssi Edward pyysi 1895 keisarillisen jahdin pohjapiirrokset Cowesin regatassa, jossa huvijahti oli vierailuilla. Pohjapiirrustuksia säilytetään Greenwichin kansallisessa merimuseossa Lontoossa. 

 Mitat 
Aluksen pituus oli 122 metriä ja leveys 15 metriä. Alus painoi 5 557 tonnia. Sen nopeus oli 21 solmua. 

 Sisustus 
Englantilainen kirjailija, historioitsija Paul Gilbert luonnehtii jahtia kelluvaksi palatsiksi, koska laiva oli ylellinen. Huvijahdissa oli muodollinen vastaanottohuone ja salonkeja, jotka oli päällystetty mahongilla ja varustettu kristallikruunuilla, samettiverhoilla, persialaisilla matoilla, marmorilla ja messingillä. Huvijahdissa oli oma kappeli keisariperhettä varten. Keisarin työhuone oli sisustettu tummalla nahalla ja puuhuonekaluilla. Venäjän keisarilla oli varaa ylellisyyteen, koska hän oli yksi maailman rikkaimmista henkilöistä.

 Keisarillinen huvijahti 
Keisarillinen huvijahti vastaanotti Venäjän keisarillisen perheen lisäksi arvovaltaisia vieraita kuten Britannian kuningas Edvard VII:n ja kuningatar Alexandran. Ruotsin kuningas Kustaa V ja Saksan keisari Wlhelm II olivat huvijahdin vieraita. Myös Siamin kuningas, Ranskan presidentti ja Portugalin kuningatar vierailivat jahdilla.

Keisarillinen huvijahti purjehti Englannin Cowesin regattaan vuonna 1909. 

Keisarillinen huvijahti purjehti usein Suomen ja Krimin rannikoilla. Jahti purjehti viimeisen kerran Suomen saaristossa vuonna 1914, eli ensimmäisen maailmansodan kynnyksellä. 

 Karilleajo 
Keisarillinen jahti oli matkalla katsomaan Riilahden meritaistelun muistomerkkiä Aminoff-suvun omistamalle Riilahden kartanolle vuonna 1907. Alus ajoi karille Hangon ja Riilahden kartanon välisellä alueella. Kari oli jäänyt merkitsemättä merikarttaan. Keisari Nikolai II ja keisarillinen perhe olivat jahdin kyydissä onnettomuushetkellä. Nikolai II rantautui jahdista Riilahden kartanon maille Bromarviin. Alus ei jäänyt hylkynä paikalle, vaan se hinattiin pois. Pelastustöihin osallistui suomalainen meripelastusyhtiö Neptun. Maailman median huomio kohdistui tapaukseen, koska kyseessä oli maailman suurin yksityisjahti.Elma.elka.fi Kysy.fi 

 Venäjän keisarikunnan jälkeen 
Vuonna 1914 alkanut ensimmäinen maailmansota johti sisäisiin levottomuuksiin, Venäjän vallankumoukseen vuonna 1917 ja Venäjän keisarikunnan kaatumiseen. 

Alus jäi vuonna 1918 Neuvosto-Venäjän haltuun. Alukselle annettiin uusi nimi Vosemnadtsate Martza eli 18. maaliskuuta (helmikuun vallankumouksen vuosipäivä). Myöhemmin siitä riisuttiin ylellinen sisustus. 

Alus muutettiin vuodesta 1932 alkaen Martin eli Maaliskuun telakalla Leningradissa miinalaivaksi, mikä valmistui 25. joulukuuta 1936. Alus sai samalla uuden nimen Marti ja liitettiin Neuvostoliiton Itämeren laivastoon. Toteutettu muutos ei ollut kuitenkaan menestys, koska 6 000 tonnin alukselle kyettiin kuormaamaan ainoastaan 320 miinaa ja sen nopeus oli liian pieni tehokkaaseen miinanlaskuun.

Aluksen vaurioiduttua vuosina 1941–1942 lievästi se korjattiin vuonna 1943, minkä jälkeen se oli uivana patterina tukemassa Leningradin piirityksen aikaista puolustusta. Alus kunnostettiin ja sen moottorit vaihdettiin 1940-luvun lopulla Rostockissa, minkä jälkeen se jatkoi koululaivana. Alus nimettiin vuonna 1957 uudelleen Okaksi. Alus myytiin romutettavaksi 1960-luvun alussa.

Lähteet

 Viitteet 

Aiheesta muualla

Luokka:Höyrylaivat
Luokka:Huvialukset
Luokka:Neuvostoliiton laivaston sotalaivat
Luokka:Venäjän keisarikunnan laivasto